KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan ehdotuksesta EUROOPAN PARLAMENTIN JA NEUVOSTON DIREKTIIVIKSI alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annetun Neuvoston direktiivin 94/57/EY muuttamisesta - KOMISSION EHDOTUSTA MUUTTAVA EY:n perustamissopimuksen 250 artiklan 2 kohdan nojalla

1 Taustaa

a) Komissio toimitti direktiivin muuttamista koskevan ehdotuksensa (KOM(2000) 142 lopullinen - 2000/0066 (COD), 21. maaliskuuta 2000) [1] neuvostolle ja Euroopan parlamentille 22. maaliskuuta 2000.

[1] EYVL C 212 E, 25.7.2000, s. 114.

b) Talous- ja sosiaalikomitea antoi lausuntonsa 19. lokakuuta 2000 [2].

[2] EYVL C 14, 16.1.2001, s. 22.

c) Alueiden komitea antoi lausuntonsa 21. syyskuuta 2000 [3].

[3] EYVL C 22, 24.1.2001, s. 19.

d) Euroopan parlamentti antoi ensimmäisessä käsittelyssä 30. marraskuuta 2000 lausuntonsa [4], jossa se ehdotti 18:aa tarkistusta komission ehdotukseen.

[4] Euroopan parlamentin lausunto (ei ole vielä julkaistu).

e) Komissio antoi 12. joulukuuta 2000 muutetun ehdotuksen [5], jossa se oli ottanut huomioon useimmat parlamentin ehdottamat tarkistukset sekä talous- ja sosiaalikomitean ja alueiden komitean lausunnot.

[5] EYVL C 154 E, 29.5.2001, s. 51 (KOM(2000) 849 lopullinen, 12.12.2000).

f) Neuvosto vahvisti yhteisen kantansa 26. helmikuuta 2001. [6]

[6] EYVL C 101, 30.3.2001, s. 1.

g) Neuvoston yhteinen kanta ja sitä koskeva komission lausunto [7] toimitettiin parlamentille 28. helmikuuta 2001.

[7] SEC(2001) 343 lopullinen, 27.2.2001 (ei ole vielä julkaistu).

h) Euroopan parlamentti antoi 16. toukokuuta 2001 toisessa käsittelyssä päätöslauselman, jossa se ehdotti 7:ää tarkistusta yhteiseen kantaan.

Tässä lausunnossa komissio ottaa EY:n perustamissopimuksen 251 artiklan 2 kohdan kolmannen alakohdan c alakohdan mukaisesti kantaa parlamentin tarkistuksiin.

2 Komission ehdotuksen tarkoitus

Komission ehdotuksen tarkoituksena on muuttaa alusten tarkastamiseen ja katsastamiseen valtuutettuja laitoksia sekä merenkulun viranomaisten asiaan liittyviä toimia koskevista yhteisistä säännöistä ja standardeista annettua neuvoston direktiiviä 94/57/EY.

Ehdotus on osa niin kutsuttua ERIKA I -pakettia, ja sen tavoitteena on tiukentaa sellaisten hyväksyttyjen laitosten seurantaa, joita jäsenvaltiot voivat valtuuttaa lakisääteisiin (kansainvälisistä yleissopimuksista johtuviin) tehtäviin tarkastamaan alusten laatua ja myöntämään turvallisuuskirjoja.

Tarkemmin eriteltynä ehdotus on seuraavanlainen:

- Hyväksytylle laitokselle voidaan ehdotuksen mukaan määrätä uusi seuraamus: sen hyväksynnän voimassaolo voidaan keskeyttää yhdeksi vuodeksi, mikä johtaa hyväksynnän peruuttamiseen, jos keskeytyksen syynä olevia puutteita ei korjata. (Luokituslaitokset eivät voi työskennellä EU:n jäsenvaltioiden puolesta ilman EU:n hyväksyntää.)

- Ehdotuksessa asetetaan hyväksynnän antamisen ja sen jatkamisen välttämättömäksi ehdoksi laitoksen hyvä toiminnan laatu turvallisuuden edistämisessä ja pilaantumisen ehkäisemisessä. Laatua mitataan ottamalla huomioon kaikki laitoksen luokittelemat alukset riippumatta siitä, minkä lipun alla ne purjehtivat.

- Jäsenvaltioiden puolesta lakisääteisiä tehtäviä suorittavien hyväksyttyjen laitosten taloudellista vastuuta koskevat ehdot voidaan rajoittaa eri tasoille sen mukaan, miten vakavaa luokituslaitoksen huolimaton toiminta on ollut.

- Hyväksyttyjen laitosten on täytettävä entistä tiukemmat laadulliset perusteet. Niihin kuuluvat velvollisuus noudattaa tiettyjä menettelyjä, kun alukset vaihtavat luokkaa, sekä velvollisuus antaa laitoksen luokiteltua aluskantaa koskevia tietoja satamavaltion suorittamasta valvonnasta vastaaville viranomaisille.

3 Komission lausunto parlamentin ehdottamista tarkistuksista

Euroopan parlamentti hyväksyi toisessa käsittelyssä seitsemän tarkistusta neuvoston yhteiseen kantaan.

Komissio hyväksyy niistä neljä kokonaan tai osittain, mutta hylkää loput kolme tarkistusta.

3.1 Komission hyväksymät tarkistukset

Tarkistuksessa 2 lisätään välitysmenettelyä koskeva viittaus 6 artiklan 2 kohdan b alakohtaan seuraavasti "... tai välitysmenettelyä käyttäen saadun ratkaisun".

Tällainen viittaus sisältyy jo johdanto-osan 16 kappaleeseen, mutta komissio voi hyväksyä ehdotetun lisäyksen, koska se johdonmukaistaa ja selventää tekstiä.

Tarkistuksessa 5 poistetaan direktiivin muuttamista koskevassa 6 artiklan 5 kohdan säännöksessä käytetystä yhdyssanasta "vähimmäisvastuun" sen alkuosa "vähimmäis-", jotta säännöksen soveltamisalaa ei rajoitettaisi vähimmäisvastuuseen vaan voitaisiin omaksua laaja-alaisempi lähestymistapa ja tarkastella vastuuta sanan laajassa merkityksessä.

Komissio on parlamentin kanssa yhtä mieltä siitä, että direktiivin muuttamista koskevan säännöksen olisi annettava mahdollisuus tarkastella vastuuta sanan laajassa merkityksessä, minkä vuoksi se hyväksyy kyseisen tarkistuksen.

Tarkistuksessa 6 muutetaan 8 artiklan 1 kohdan viimeisessä luetelmakohdassa käytetty ilmaisu "korottamiseksi" ilmaisuksi "muuttamiseksi".

Komission mielestä "korottamisen" ja "muuttamisen" välillä ei ole käytännössä suurtakaan eroa, mutta se hyväksyy myös jälkimmäisen ilmaisun.

Tarkistuksessa 7 on kyse teknisiä standardeja koskevista neuvotteluista, joita hyväksyttyjen laitosten on 15 artiklan 1 ja 2 kohdan mukaan käytävä keskenään. Siinä toistetaan viittaus IMO:n päätöslauselmaan 847(20) "ohjeista lippuvaltioiden avustamiseksi IMO:n oikeudellisten välineiden täytäntöönpanossa ".

Komissio voi hyväksyä tarkistuksen ilman viittausta IMO:n päätöslauselmaan. Se on parlamentin kanssa yhtä mieltä siitä, että päätöslauselmaa 847(20) koskeva viittaus on tärkeä, minkä vuoksi se on sisällyttänyt tällaisen viittauksen direktiivin 3 artiklaan (ja johdanto-osan 6 kappaleeseen), joka koskee juuri lippuvaltioiden viranomaisten velvollisuuksia. Olisi kuitenkin väärin mainita päätöslauselma myös 15 artiklassa, koska mainitussa artiklassa ei ole kyse lippuvaltioiden viranomaisista vaan hyväksyttyjen laitosten välisestä teknisiä standardeja koskevasta yhteistyöstä. Komissio on vahvasti sitä mieltä, että päätöslauselmaa koskevan viittauksen sisällyttäminen 15 artiklaan aiheuttaisi sekaannusta direktiivin soveltamisen yhteydessä.

3.2 Komission hylkäämät tarkistukset

Tarkistuksessa 1 muutetaan johdanto-osan 20 kappaletta.

Komissio ei voi hyväksyä tätä tarkistusta, koska sitä on mahdotonta soveltaa käytännössä. Jotta lippuvaltioiden viranomaiset voisivat kieltäytyä antamasta valtuutusta laitokselle, jolla on tiettyjä siteitä alukseen, tai käyttämästä tällaista laitosta lakisääteisten tehtävien suorittamiseen, niiden olisi tunnettava ja tarkastettava kukin yksittäinen tapaus ja päätettävä, hyväksyykö se laitoksen suorittamaan tehtävää vai ei. Jotta tämä olisi mahdollista, viranomaisilla olisi oltava jatkuvasti käytettävissään ajantasaista tietoa siitä, kuka hyväksytyn laitoksen käyttämä tarkastaja on, kenen kanssa hän on naimissa tai kuka on hänen lankonsa, keihin hänellä on liikeyhteyksiä jne. Tällaista tietoa niillä ei yleensä ole käytettävissään. Ehdotettu säännös aiheuttaisi niille kohtuuttomia rasitteita verrattuina etuihin, joita sillä voitaisiin saavuttaa.

Komissio hyväksyi tämän tarkistuksen periaatteen muutetussa ehdotuksessaan samoin kuin neuvosto yhteisessä kannassaan. Se otettiin huomioon sekä direktiiviin johdanto-osassa että sen liitteessä, jonka jaksossa A oleva 6 kohta sisältää seuraavan säännöksen: "Hyväksytty laitos ei saa suorittaa lakisääteistä tehtävää, jos sillä on liiketoiminnallisia, henkilökohtaisia tai sukulaissuhteeseen perustuvia siteitä aluksen omistajaan tai liikenteenharjoittajaan tai jos se on itse aluksen omistaja tai liikenteenharjoittaja." Tämän perusteella hyväksytty laitos on velvollinen varmistamaan, että sen käyttämällä tarkastajalla ei ole siteitä tarkastettavaan alukseen.

Tarkistuksissa 3 ja 4 asetetaan kiinteät enimmäis- ja vähimmäisrajat huolimattomuudesta johtuvalle korvausvastuulle, jota käsitellään 6 artiklan 2 kohdan b alakohdan ii ja iii alakohdassa (tapaukset, joissa huolimattomuus on ollut suhteellisen vähäistä).

Komissio ei voi hyväksyä tätä tarkistusta kokonaan. Se ei vastustanut aikaisemmin yleisen vähimmäisrajan asettamista korvaukselle, kun on kyse suhteellisen vähäisestä huolimattomuudesta (katso komission lausunto neuvoston yhteisestä kannasta). Komissio katsoo kuitenkin, että kiinteän enimmäisrajan asettaminen ei ole tässä vaiheessa tarpeellista. Se on parlamentin kanssa yhtä mieltä siitä, että enimmäismäärien vahvistaminen on periaate, jota olisi noudatettava, minkä vuoksi se hyväksyy ilmaisun "voivat rajoittaa" muuttamisen ilmaisuksi "rajoittavat". Ottaen huomioon direktiivin muuttamista koskevat 6 artiklan 5 kohdan ja 8 artiklan 1 kohdan viimeisen luetelmakohdan uudet säännökset komissio on kuitenkin valmis antamaan yksittäisten jäsenvaltioiden tehtäväksi vahvistaa enimmäismäärät sopimuksissa, joista ne neuvottelevat ja joita ne tekevät sellaisten luokituslaitosten kanssa, jotka ne haluavat valtuuttaa suorittamaan tehtäviä puolestaan.

4 Päätelmät

Komissio muuttaa ehdotustaan edellä kuvatulla tavalla perustamissopimuksen 250 artiklan 2 kohdan mukaisesti.

Komissio kehottaa neuvostoa ja parlamenttia tekemään parhaansa, jotta ne pääsisivät mahdollisimman pikaisesti yhteisymmärrykseen ja jotta käsillä oleva muutettu direktiivi, jolla voidaan merkittävästi edistää meriliikenteen turvallisuutta ja jonka tavoitteena on estää ERIKAn kaltaiset onnettomuudet, hyväksyttäisiin mahdollisimman pian.